b"\n_START_ARTICLE_\nAmerican Tune\n_START_PARAGRAPH_\n\xc2\xabAmerican Tune\xc2\xbb er en amerikansk sang skrevet av Paul Simon og f\xc3\xb8rst utgitt p\xc3\xa5 hans album There Goes Rhymin' Simon den 5. mai 1973. Innspillingen ble medprodusert av Paul Samwell-Smith og ogs\xc3\xa5 utgitt som single (med \xc2\xabOne Man's Ceiling Is Another Man's Floor\xc2\xbb p\xc3\xa5 baksiden) i november samme \xc3\xa5r. Den n\xc3\xa5dde nr. 35 p\xc3\xa5 Billboard Hot 100-listen._NEWLINE_Teksten er Simons kritiske blikk p\xc3\xa5 amerikansk politikk i skyggen av Watergate og Vietnamkrigen, formidlet i poetiske metaforer. Bortsett fra \xc2\xabAnd I dreamed I was dying\xc2\xa0\xe2\x80\xa6\xc2\xbb-segmentet, er melodien basert p\xc3\xa5 den tyske komposisjonen \xc2\xabMein G'm\xc3\xbct ist mir verwirret\xc2\xbb (1601) av Hans Leo Ha\xc3\x9fler, via Johann Sebastian Bachs koralarrangement i Matteuspasjonen.\n_START_SECTION_\nAndre innspillinger\n_START_PARAGRAPH_\nEn konsertinnspilling ble utgitt p\xc3\xa5 albumet Paul Simon in Concert: Live Rhymin' (1974)._NEWLINE_Under Simon and Garfunkels gjenforeningskonsert i New York den 19. september 1981 fremf\xc3\xb8rte de \xc2\xabAmerican Tune\xc2\xbb som duett, utgitt p\xc3\xa5 albumet The Concert in Central Park (1982). Art Garfunkel sang vekselvis hovedstemmen og sin egenarrangerte harmonivokal. En innspilling fra desember 2003 i Madison Square Garden finnes p\xc3\xa5 konsertalbumet Old Friends: Live on Stage (2004)._NEWLINE_En uferdig demo av sangen er inkludert som bonusspor p\xc3\xa5 2004-remasteren av There Goes Rhymin' Simon."